ET Euroopa Liidu Teataja C 231/39

Väljavõte Euroopa Parlamendi ja nõukogu aasta direktiivi 2001/24/EÜ (krediidiasutuste saneerimise ja likvideerimise kohta) kohaselt Reykjaviki hoiupanga suhtes tehtud otsusest

2009/C 231/08

KUTSE NÕUETE ESITAMISEKS – KEHTESTATUD TÄHTAJAD

Tuginedes rahandusasutuste seaduse nr 161/2002 artikliga 100 a antud volitustele, samuti sel ajal kehtinud seaduse nr 129/2008 (rahandusturgude erakorralises olukorras riigikassa väljamaksete tegemiseks volitamise kohta) artiklile 5 võttis finantsjärelevalveamet 21. märtsil 2009 endale Reykjavíki hoiupanga (SPRON) aktsionäride üldkoosoleku volitused ja määras probleemide lahendamise komitee. Reykjavíki hoiupanga probleemide lahendamise komitee võttis seaduse nr 44/2009 alusel endale ajutise nõukogu kohustused. Seaduse nr 161/2002 artikli 100 a lõike 3 kohaselt lõppes ajutise nõukogu kolm kuud kestnud volituste tähtaeg 23. juunil 2009, kui Reykjavíki ringkonnakohus määras Reykjavíki hoiupangale likvideerimiskomisjoni, kelle ülesanne on käsitleda likvideerimise ajal panga vastu esitatavaid nõudeid ja juhtida likvideerimismenetlust.

Rahandusasutuste seaduse nr 161/2002 artikli 101 lõike 4 kohaselt on viitekuupäevaks 30. oktoober 2008. Likvideerimismenetluse alguskuupäev on määratud Reykjavíki ringkonnakohtu 23. juuni 2009. aasta otsusega, millega ta määras likvideerimiskomisjoni, vt seaduse nr 44/2009 artikli 102 lõike 3 alapunkt 2.

Igaüht, kes soovib esitada nõude Reykjavíki hoiupanga vastu või kelle varasid on nimetatud panga hoole all, kutsutakse käesolevaga üles esitama oma nõuded kirjalikult SPRONi likvideerimiskomisjonile kuue kuu jooksul, arvates sellekohase üleskutse avaldamisest asjaomases riigis, rahvusvahelise levikuga ajalehes või Euroopa Liidu Teatajas. Nõuded peavad jõudma likvideerimiskomisjonini eespool nimetatud tähtaja jooksul ja nende sisu peab vastama pankrotiseaduse, nr 21/1991 artikli 117 lõigetes 2 ja 3 esitatud juhenditele.

Avaldused nõuete kohta saadetakse Reykjavíki hoiupanga likvideerimiskomisjonile järgmisel aadressil:

The Winding-Up Board of Reykjavík Savings Bank Lágmúli 6 108 Reykjavík ICELAND

Eespool nimetatud seadusesätete kohaselt palutakse nõudjatel oma nõudeavalduse sisseandmisel teatada nõuete üldsumma 23. juuni 2009. aasta seisuga.

Välisvaluutas esitatavate nõuete puhul tuleb täpsustada kõnealune valuuta. Euroopa Majanduspiirkonna ja Euroopa Vabakaubanduse Assotsiatsiooni liikmesriikides asuvad nõudjad võivad esitada nõude oma riigi ametlikus keeles. Sellistele nõuetele tuleb lisada islandikeelne tõlge. Nõudeid võib esitada ka inglise keeles; ingliskeelsetele nõuetele ei pea tõlget lisama. Muud nõudjad võivad esitada nõuded islandi või inglise keeles.

Kui nõuet ei esitata eespool nimetatud tähtaja jooksul, tõlgendatakse seda pankrotiseaduse, nr 21/1991 artikli 118 alusel samal viisil kui mittekorrektselt esitatud nõuet, mis seega lakkab kehtimast Reykjavíki hoiupanga vastu, kui ei kohaldata ühtegi punktide 1–6 sätetest.

Tuleb rõhutada, et nõude sisseandmisel arvestatakse, et nõudja on kõnealuse nõude puhul loobunud konfidentsiaalsuse tagamise (st pangasaladuse hoidmise) nõudest.

Nõudjate koosolek toimub kolmapäeval, 17. märtsil 2010 kell 10.00 hotellis Hilton Hotel Nordica, aadress Suðurlandsbraut 2, Reykjavík. Koosolekust on õigus osa võtta kõigil, kes on esitanud nõude panga vastu. Koosolekul esitatakse laekunud nõuete loetelu, samuti kui likvideerimiskomisjoni seisukoht, mis on kujunenud kõnealuseks ajaks. Vähemalt üks nädal enne eespool nimetatud koosolekut tehakse esitatud nõuete loetelu kättesaadavaks kõigile, kes on esitanud nõude panga vastu.

Lisateave nõuete esitamise ja käsitlemise kohta tehakse kättesaadavaks panga veebisaidil http://www.spron.is. Likvideerimiskomisjon soovitab nõudjatele järgmist:

a) teatada koos nõude esitamisega oma e-posti aadress või oma esindaja kontaktandmed, et hõlbustada teabe levitamist;

b) teatada ühe pangakonto andmed, et hõlbustada maksete tegemist, kui neid tehakse;

c) esitada oma nõue võimalikult kiiresti pärast käesoleva üleskutse avaldamist.

Esitatud nõude näidise võib leida veebisaidil http://www.spron.is